Си еджапIэ — си къежьапIэ
Иужьрей уэзджынэ
ГъащIэм лъэбакъуэщIэ хачэ
Егъэджэныгъэ-гъэсэныгъэм пыщIа дэтхэнэм и дежкIи мыхьэнэ ин иIэщ нобэрей махуэм, абы хуэмыпIащIи яхэткъым а IэнатIэм епхахэм, ар балигъ е сабий ирырехъу. Къэралым и курыт еджапIэ псоми нобэ къыщеуэ иужьрей уэзджынэм и зу макъыр псом хуэмыдэжу гурэ псэкIэ зыхащIэ курыт школыр мы гъэм къэзыух ныбжьыщIэхэм. Ар иужьрейуэ къызыхуеуэхэм ящыщщ ди республикэм и еджакIуэ мини 6-м щIигъур.
Сабиигъуэмрэ балигъ гъащIэмрэ я гъунапкъэ зэпылъыпIэу ялъытэ иужьрей уэзджынэм и махуэшхуэр цIыху куэ- дым зэдаIэт. НыбжьыщIэхэм я гуфIэгъуэм хэтщ адэ-анэхэри, егъэджакIуэхэ-ри, КъБР-м и Правительствэмрэ Парламентымрэ я лIыкIуэхэри, къалэ, къуажэ администрацэхэм я IэщIагъэлIхэри. Школ линейкэхэм апхуэдэу кърагъэблэгъащ зауэмрэ лэжьыгъэмрэ я ветеранхэр, жылагъуэм пщIэ щызиIэ нэхъыжьыфIхэр. Ахэр псори щызэхуос махуэшхуэм хуагъэщIэрэщIа, макъамэ дахэхэр къыщыIу школ пщIантIэ хуитхэм. Iэгуауэшхуэм щIэту абыхэм я утыкухэм къыщрагъэблагъэ гуфIэгъуэмрэ дэрэжэгъуэмрэ зи гум щыз, курыт школыр къэзыуххэр, я класс унафэщIхэр я пашэу. Гури псэри зэщIэзыIэтэ апхуэдэ Iуэху дахэм нобэ хэт ныбжьыщIэхэм мыгувэу ятынущ курыт школыр къызэраухым и щыхьэт экзаменхэр. Шэч хэмылъу, дэтхэнэри хущIокъу ахэр ехъулIэныгъэкIэ итыну, хуопабгъэ и хъуэпсапIэхэм ялъэIэсыну, гугъапIэщIэхэр зрагъэхъулIэну.
Уэзджынэм балигъ гъащIэм хишэ ныбжьыщIэхэм яхуэгъэза хъуэхъу дахэ куэд щоIу нобэрей гуфIэгъуэ зэхыхьэхэм. ЛъагапIэщIэхэр зи плъапIэ, къэралым и къэкIуэнур зэлъыта зи щIалэгъуэхэм «гъуэгу махуэ» яжыдоIэ дэри. Иужьрей уэзджынэр угъурлы яхуэхъуну, дунейм щхьэж и увыпIэ щигъуэтыну, гупсысэ Iущхэр зи лъабжьэ Iуэху екIу куэд зэфIахыну, насып мыкIуэщIрэ ехъулIэныгъэкIэ гъэнщIа гъащIэ ирахьэкIыну ди гуапэщ.
ЖЫЛАСЭ Маритэ,
«Адыгэ псалъэ» газетым егъэджэныгъэмрэ щIэныгъэмкIэ и къудамэм и редактор.
«Ди республикэм и щIыхьыр адэкIи тIэтынущ»
Тау Валерэ
Бещто Елдар
Шен Эрик
Айбазов Павел
Къуэныкъуей Темырлан
КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм иджыблагъэ щекIуэкIащ Урысейпсо школ олмпиадэхэм щытекIуахэмрэ абыхэм къыхэжаныкIахэмрэ щагъэлъапIэ гуфIэгъуэ зэIущIэ.
КъБР-м и Правительствэм и УнафэщIым и къуэдзэ — КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Емуз Нинэ зи пашэ IэнатIэм къыбгъэдэкI щIыхь тхылъхэмрэ саугъэт лъапIэхэмрэ яритащ къэралпсо утыкум ди щIыналъэм и щIыхьыр щызыIэта ныбжьыщIэ зыбжанэм. Апхуэдэхэщ Санкт-Петербург къалэм «Основы безопасности жизнедеятельности» (ОБЖ) предметымкIэ щекIуэкIа урысейпсо олимпиадэм и иужьрей Iы-хьэм щытекIуэу япэ увыпIэр зыхуагъэфэща Тау Валерэ, апхуэдэ къэралпсо школ олимпиадэхэм ехъулIэныгъэ лъагъэхэр къыщызыхьахэу Бещто Елдар (нэмыцэбзэмкIэ), Шен Эрик (обществознаниемкIэ), Айбазов Павел (обществознаниемкIэ), Къаныкъуэ Темырлан (правэмкIэ).
— Нобэ къытхужыфIэ щытхъу псалъэхэм я мыхьэнэри къытхуэвгъэфэща щIыхь тхылъхэм япылъ жэуаплыныгъэри фIы дыдэу къыдгуроIуэ, — жиIащ Налшык дэт курыт школ №5-м и еджакIуэ нэхъыфIхэм ящыщ Тау Валерэ. — Фыкъыдогъэгугъэ къытхуэфщIа пщIэ лъагэр адэкIи дгъэпэжыну, фIыуэ тлъагъу ди республикэм и щIыхьыр нэхъри зэрытIэтыным дяпэкIи дыхущIэкъуну. ФIыщIэ фхудощI къытхуэфщIа гулъытэм папщIэ.
ЗэIущIэм апхуэдэу щагъэлъэпIащ урысейпсо олимпиадэхэм хэтыным школакIуэхэр хуэзыгъэхьэзыра я егъэджакIуэхэр, ахэр щеджэ школхэм я унафэщIхэр, ныбжьыщIэхэм я адэ-анэхэр. Абыхэм хуагъэфэщащ КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм, егъэджакIуэхэм я республикэ профсоюз зэгухьэныгъэм къабгъэдэкI фIыщIэ тхылъхэр, саугъэтхэр, удз гъэгъахэр.
Ди лъэпкъым, республикэм я пщIэр зыIэта щIалэхэм дохъуэхъу гъащIэм хуаIэ мурадхэр къайхъулIэу, пэрыту щытыныр хьэл дахэу яхэлъу, зытеува текIуэныгъэ лъагъуэр апхуэдэ ехъулIэныгъэхэр щыкуэд гъуэгу бгъуфIэ яхуэхъуу псэуну.
«Вагъуэбэм» къахолыдыкI
Москва областым хыхьэ Королёв къалэм иджыблагъэ щекIуэкIа «Вагъуэбэ-2017» 18-нэ урысейпсо олимпиадэм ехъулIэныгъэ яIэу хэтащ Къэбэрдей-Балъкъэрым и еджакIуэхэр. ЦIыху 15 хъу ныбжьыщIэ гупыр «ДыгъафIэ къалэ» творчествэмкIэ сабий академием и гъэсэнхэщ.
ЩIым илъэтыкI япэ IэрыщI спутникыр хьэршым зэраутIыпщрэ илъэс 60 зэрырикъум и щIыхькIэ къызэрагъэпэща а олимпиадэм ныбжьыщIэхэм щагъэлъэгъуащ «ЦIыхур — ЩIыр — Хьэршыр» унэтIыныгъэм теухуауэ ягъэхьэзыра щIэныгъэ-къэхутэныгъэ проектхэр. ЩIэныгъэ-техникэ творчествэм зи гур хузэIуха сабийхэр наIуэ къэщIыным, инженерием, техникэм, къэхутэныгъэм епха IэщIагъэхэм щIэблэр дегъэхьэхыным хуэгъэпсауэ къызэрагъэпэща а къэралпсо зэпеуэм, ди гуапэ зэрыхъущи, къыхэжаныкIащ ди хэкуэгъу ныбжьыщIэ зэчиифIэхэр.
Гупым щыщ дэтхэнэри къыхэжаныкIащ «Вагъуэбэ-2017» зэпеуэм и унэтIыныгъэ зэмылIэужьыгъуэхэм. Къэбгъэлъагъуэмэ, «Хьэршым пыщIа IэнатIэр роботхэмкIэ къызэгъэпэщыныр» унэтIыныгъэм япэ увыпIэр къыщихьащ Тэгъузло Артур, етIуанэ хъуащ Данисенкэ Данил, ещанэ увыпIэр зэдагуэшащ Чэцыбей Алихъан, ДыщэкI Рустам, Къардэн Руслан сымэ. «Хьэрш лабораторэ» унэтIыныгъэм етIуанэ увыпIэр къыщихьащ Черкесов Азэмэт, ещанэ хъуащ Карлов Андрей. «Программирование» унэтIыныгъэм етIуанэ увыпIэр къыщихьащ Ульбашев Мухьэммэт, ещанэр хуагъэфэщащ Ныр Мухьэмэд. «Астрономия» унэтIыныгъэмкIэ екIуэкIа зэпеуэхэм пашэ щыхъуащ япэ увыпIэри къыхуагъэфэщащ Мэсей Аслъэн-Джэрий, Кожуховский Эдвард — етIуанэ увыпIэр, Ахъмэт Эрик — ещанэ увыпIэр къыщахьащ. «КъэкIыгъэхэмрэ псэущхьэхэмрэ я дунейхэр» унэтIыныгъэм япэ увыпIэр къыщихьащ Дыгъужь Дианэ, етIуанэ хъуащ КIарэ Розалинэ, ещанэ увыпIэр хуагъэфэщащ Шортей Дианэ.
ЩIэныгъэ секцэхэм я лэжьыгъэм жыджэру зэрыхэтам къыдэкIуэу, олимпиадэм щыIа ныбжьыщIэхэр зэпеуащ ябгъэдэлъ творческэ зэфIэкIхэмкIи. А зэпеуэм и «ДызэрывгъэцIыху» унэтIыныгъэм «ДыгъафIэ къалэм» щыщ гупым япэ увыпIэр къыщахьащ. Уэрэд жыIэнымкIэ зэпеуэм и «Гран-при» саугъэтыр къыхуагъэфэщащ Ныр Мухьэмэд. «ЦIыхубэ уэрэдхэр» унэтIыныгъэм щIыхь тхылъхэр къыщратащ КIарэ РозалинэрэШортей Дианэрэ. Усэ къеджэным пашэ щыхъуахэм ящыщщ Ахъмэт Эрик.
Апхуэдэ ехъулIэныгъэхэр къэзыхьа ди хэкуэгъу ныбжьыщIэ цIыкIухэр ирагъэблэгъащ «Энергия» ракетэ-хьэрш корпорацэм (РКК), Вагъуэбэ къалэ цIыкIум космонавтхэр щагъэхьэзыр, Гагарин Юрий и цIэр зезыхьэ и центрым, Монинэ щыIэ ВВС-м и авиацэм и музейм. Ахэр хуэзащ урысей космонавт, «Энергия» РКК-м и космонавт гупыт хэт, «Союз ТМА-М» хьэрш кхъухьым и бортинженер Скрипочкэ Олег. Ар ныбжьыщIэхэм ядэгуэшащ хьэршым зэрылъэтам теухуа гукъэкIыжхэмкIэ, Дунейпсо хьэрш станцым (МКС) и лэжьэкIэм яхутепсэлъы-хьащ.
Ябгъэдэлъ щIэныгъэ куумрэ зэфIэкI лъагэхэмкIэ къэралпсо «Вагъуэбэм» къахэлыдыкIа ди хэкуэгъу ныбжьыщIэхэм дохъуэхъу зыIэрагъэхьа ехъулIэныгъэ лъагэхэмкIэ. «ДыгъафIэ къалэм» и гъэсэн зэчиифIэхэм я цIэр фIыкIэ куэдрэ ирыреIу.
Иуан Иринэ токIуэ
Сочэ къалэм иджыблагъэ щекIуэкIащ «Гъатхэ макъамэхэр» зи фIэщыгъэ, ЗэчиифIэхэм я ещанэ дунейпсо сабий-ныбжьыщIэ фестиваль-зэпеуэ зэIуха. Iыхьэ куэду зэщхьэщыхауэ щыта творческэ зэхьэзэхуэм и «Художественнэ псалъэ» унэтIыныгъэм щытекIуащ Шэджэм районым хыхьэ Щхьэлыкъуэ къуажэм дэт курыт школ №1-м и еджакIуэ Иуан Иринэ.
«Сапфир» творческэ зэгухьэныгъэм къыхилъхьа фестивалыр къызыхуэтыншэу егъэкIуэкIынымкIэ щIэгъэкъуэн къыхуэхъуащ Сочэ къалэм Лъэпкъ щэнхабзэхэмкIэ и центрыр, къалэ администрацэм ЩIалэгъуалэ политикэмкIэ и IэнатIэр, ЮНЕСКО-м дэлажьэ дунейпсо фондым Краснодар щIыналъэм щиIэ къудамэр. Iуэху дахэр зэхэзыублахэм я мурад нэхъыщхьэр лъэпкъ щэнхабзэм, IуэрыIуатэм я IэмалхэмкIэ щIэб-лэр хэкупсэу гъэсэнырщ, ныбжьыщIэхэм ябгъэдэлъ эстетикэ зэхэщIыкIым зегъэужьынырщ, сабий зэчиифIэхэр наIуэ къэщIынырщ.
Ди лъахэгъу хъыджэбз цIыкIур зыхэта «художественнэ псалъэ» унэтIыныгъэм къыщыгъэлъэгъуэн хуейт лъэпкъ усакIуэхэм е тхакIуэхэм я къалэмыпэм къыпыкIа тхыгъэм екIуу, зыхэщIэгъуэу укъызэреджэфыр, абы и купщIэр цIыхум и деж зэрынэпхьэсы- фыр. Къыпэщылъ апхуэдэ къалэн псоми пэлъэщащ Иуан Иринэ икIи а унэтIыныгъэмкIэ япэ увыпIэр къыхуагъэфэщащ, зэпеуэм и щIыхь тхылъри къратащ.
Иуан Ирини ар зэпеуэм хуэзыгъэхьэзыра и егъэджакIуэ Лий Ляни дохъуэхъу ди лъэпкъым, Хэкум я пщIэр зыIэт апхуэдэ текIуэныгъэ куэд иджыри къытхуахьыну.
БЖЭIУМЫХ Къантемыр.
«Дэрмырамэ, хэт-тIэ?»
Апхуэдэ фIэщыгъэр зиIэ зэпеуэ иджыблагъэ щекIуэкIащ Бахъсэн районым хыхьэ жылэхэм дэт курыт школхэм. Ар ехьэлIауэ щытащ 2017 гъэр ЩIыуэпсым и илъэсу зэрагъэувам.
ЕгъэджэныгъэмкIэ щIыналъэ IэнатIэм къызэригъэпэща зэхьэзэхуэм и утыку ныбжьыщIэхэм ирахьащ дыкъэзыухъуреихь дунейр, щIыуэпсыр хъумэным тещIыхьа экологие проектхэр. А лэжьыгъэхэм я лъабжьэт школым, къуажэм, районым я псэукIэм щIыуэпсыр хъумэным епхауэ хэлъ узыгъэпIейтей Iуэхухэр. Зэпеуэм къыхузэрагъэпэща къэпщытакIуэ гупыр набдзэгубдзаплъэу хэплъащ ныбжьыщIэхэм я проект псоми. Абыхэм гулъытэ хэха хуащIащ щIыуэпсыр нэхъыфIу хъумэнымрэ цIыхум и узыншагъэр егъэфIэкIуэнымкIэ школакIуэхэм къыхалъхьа Iуэху еплъыкIэхэр гъащIэм хэпща хъун хуэдэу зэрыщытым, апхуэдэу лэжьыгъэр зэрыгъэзэщIа щIыкIэмрэ абы иIэ теплъэмри я нэIэ трагъэтащ.
— Апхуэдэ зэпеуэхэр икъукIэ щхьэпэщ щIэблэр хэкупсэу, щалъхуа щIыналъэм и къабзагъэм, ар хъумэным гулъытэ хуащIу къэгъэтэджынымкIэ, — жиIащ Бахъсэн щIыналъэм егъэджэныгъэмкIэ и IэнатIэм и лэжьакIуэ пажэ Албот Людмилэ. — Сабийхэм гурэ псэкIэ зыхегъэщIэн хуейщ дыкъэзыухъуреихь щIыуэпсым и щытыкIэм щыщ унэтIыныгъэ куэдкIэ дэтхэнэми жэуап зэрихьыр.
Зэпеуэм къыхэжаныкIахэр ягъэлъэпIащ. Абыхэм иратащ егъэджэныгъэмкIэ щIыналъэ IэнатIэм къыбгъэдэкI щIыхь, фIыщIэ тхылъхэр, саугъэтхэр.
ТАМБИЙ Линэ.
Юбилей
Къалэн нэхъыщхьэр егъэзащIэ
Аруан щIыналъэм хыхьэ Къэхъун къуажэм дэт курыт школ №1-р къызэрызэIуахрэ мы гъэм илъэс 90 ирокъу. Къэралыр псэукIэщIэм щыхуэкIуэ, лъэпощхьэпохэр щыкуэд зэман гугъури, зауэ, зауэ нэужь лъэхъэнэ хьэлъэхэри зылъэгъуа школым абы лъандэрэ егъэджакIуэ куэди унафэщI зыбжани зэрихъуэкIащ. Ауэ ар дапщэщи хущIокъу и къалэн нэхъыщхьэр — щIэблэм щIэныгъэ егъэгъуэтыныр — къызыхуэтыншэу зэригъэзэщIэным.
Школыр щIыналъэм япэу щаухуауэ щытахэм ящыщщ. ИлъэсиплI пэщIэдзэ еджапIэу ар 1927 гъэм Къэхъун жылэм япэу къыщызэIуахащ. ЕгъэджакIуэхэр щагъэхьэзыр курсхэмрэ институтымрэ къаухауэ а лъэхъэнэм абы щылэжьахэм ящыщщ къэхъундэсхэу Берычэт Зырамыку, Такъ Джэрий, Къул МэчрэIил, Такъ Гуагуэ, Лъэпщокъуэ СулътIан, Гулэжын Хьэжкъасым сымэ, нэгъуэщIхэри. Ди щIыналъэм и нэгъуэщI щIыпIэхэм къикIыурэ Къэхъуным и щIэблэм щIэныгъэ иратырт Хъуран Хьэжмурид, Хьэмырзэ Мысост, Тхьэзэплъ Темболэт, АфIэунэ СэрэIэл, МаскIэ МутIалиб, Адаев Урысбий, ЛIуп Данил, Къэжэр Хьэбцинэ сымэ. Апхуэдэу лажьэурэ, ар хуэмурэ хуэкIуащ илъэсибл еджапIэм, иужькIэ, 1937 гъэм, къуажэм щаухуащ япэ курыт школыр. Абы щеджэр къэхъундэсхэм я бынхэм я закъуэтэкъым, атIэ Псынабэ, Дохъушы-къуей (иджы Нарткъалэ) щыщ сабийхэми курыт щIэныгъэ щызрагъэгъуэтырт.
Хэку зауэшхуэм и илъэсхэм егъэджакIуэхэм ящыщ куэд фронтым Iухьати, абыхэм я пIэкIэ а IэнатIэм пэрагъэувауэ щытащ еджэнкIи гъэсэныгъэкIи школым щыпашэ ныбжьыщIэ зыбжанэ. Абыхэм ящыщщ Нэзэрхэ Лидэ, Хъамсинэ, Жэлдузхъан сымэ, Бэрэздж Таужан, Жамборэхэ Абужанрэ Нэхьмэтрэ. Зауэр ди щIыпIэм къэса нэужь, школым япэщIыкIэ уIэгъэщ къыщызэрагъэпэщащ, иужькIэ, 1942 гъэм и жэпуэгъуэм къыщыщIэдзауэ 1943 гъэм и щIышылэ пщIондэ, лэжьэххакъым, бийр къуажэм къыдыхьати. 1946 гъэм и фокIадэ мазэм школым и езанэ классхэм къащтащ сабии 105-рэ. Класс нэхъыжьхэми еджэныр къызыхуэтыншэу щызэтраублэжыпащ. Классибл еджапIэ фIэкIа а зэманым зыдэмыта Псыкуэд, Шэрэдж Ищхъэрэ, Чёрнэ Речкэ, Мэрзэхъу жылэхэм къикIыурэ Къэхъун школым курыт щIэныгъэ щызрагъэгъуэтырт абыхэм къикI ныбжьыщIэхэми.
1987 гъэм ар ягъэIэпхъуащ къатитIу зэтет, еджакIуэ 784-м тещIыхьа унэщIэм. Актовэ, спорт пэшышхуэхэр зыхэт, сабии 120-рэ зэуэ щыбгъэтIыс хъуну шхапIэшхуэ, библиотекэ, предмет зэмылIэужьыгъуэхэр нэхъ куууэ щаджын пэш хэха 11-рэ класс 19-рэ зиIэ еджапIэр зыхуей-зыхуэфI куэдкIэ къызэгъэпэщат. Лъэхъэнэм ижь зыщIихуауэ демократиер щытепщэ хъу школыщIэм и унафэщIу егъэджакIуэхэм я зэхуэсым щыхахат математик щIалэ жыджэр Гулэжын Хьэзрэт. Абы и нэIэм щIэту гупыр, сыт хуэдэ лъэхъэнэми хуэдэу, адэкIи хущIэкъуащ лъэпкъыр зэрыгушхуэн, абы хуэфащэ щIэблэ зэригъэсэным, ныбжьыщIэхэм щIэныгъэфI зэраритыным.
Школым щекIуэкI егъэджэныгъэ-гъэсэныгъэ лэжьыгъэр илъэс зэхуэмыдэхэм яунэтIащ а IэнатIэм фIыщIэ куэд къыщызылэжьахэу Нэгъуд Хьэсэн, Пщыбыхь Хьэжумар, Хъуэст Хьэжчэл, Джатокъуэ Юрэ, Къуэкъуей Руслан, Гъащтэ Оксанэ, нэгъуэщIхэми. Мы зэманым школым и унафэщIщ егъэджакIуэ IэкIуэлъакIуэ икIи лэжьыгъэм и къызэгъэпэщакIуэ Iэзэ ХьэхъупащIэ Iэмин.
Нобэ еджапIэм къыпэщылъ къалэнхэм зашэщIащ, заубгъуащ. Ахэр епхащ гъащIэм и зыужьыкIэмрэ бэкъуэкIэмрэ. Хэхъуащ иджырей школым жылагъуэм щиIэ мыхьэнэми щигъэзащIэ къалэнхэми. ЕгъэджакIуэм сабийр щIэныгъэ гъуэгум тришэ къудейкъым, атIэ икIи егъасэ, гъащIэм хуеущий, абы и адэ-анэм хуэдэу.
— КъытщIэхъуэ щIэблэм иIэ зэфIэкIым, бгъэдэлъ щIэныгъэм къэралым и къэкIуэнур щелъытакIэ, а Iуэхухэм нэхъыщхьэ дыдэу хэт егъэджакIуэм и пщэм къыдэхуэ къалэныр зэрыиныр гурыIуэгъуэщ, — жеIэ ХьэхъупащIэм. — Сабийр екIуу бгъэсэныр, абы и псэр щIэныгъэм хуэбгъэушыныр, къыдэпхьэхыныр икIи балигъ гъащIэм хуэбгъэхьэзырыныр жэуаплыныгъэ зыпылъ лэжьы-гъэ гугъущ. Лъэпкъым, къэралым я дежкIэ мы-хьэнэшхуэ зиIэ а къалэнхэм дызэрехъулIэным яужь дитщ сызипашэ школым и лэжьакIуэ псо- ри.
Школым и егъэджакIуэхэри абыхэм я гъэсэнхэри жыджэру хэтщ районпсо, республикэпсо, къэралпсо зэпеуэхэм. Апхуэдэу УФ-м и Президентым къыхилъхьа «Егъэджэныгъэ» проектым ипкъ иткIэ екIуэкIа къэралпсо зэпеуэм хэта школым и лэжьакIуэхэу Сэншокъуэ СэIихьэт, Кыржын Мурзият сымэ икIи абы щытекIуащ, «Илъэсым и егъэджакIуэ нэхъыфI» цIэ лъапIэмрэ ахъшэ саугъэтхэмрэ къыхуагъэфащэу. НыбжьыщIэхэм я иужьрей текIуэныгъэхэм ящыщщ «Кавказым и къэкIуэнур» щIыналъэ зэхуаку зэхьэзэхуэм Абазэ Майе математикэмкIэ япэ увыпIэр къызэрыщихьар. ЕджапIэм и куэдщ узэрыгушхуэ хъуну апхуэдэ текIуэныгъэ лъагэхэр.
Еджэным пыщIа Iуэхухэм къадэкIуэу, къытщIэхъуэ щIэблэр лIыгъэм, хахуагъэм я щапхъэхэм щIэпIыкIыным, лъэпкъым и цIыху пажэхэр я гъащIэ гъуазэу, хэкупсэу къэгъэтэджыным мыхьэнэшхуэ щрат Къэхъун жылэм дэт курыт школ №1-м. Гъэсэныгъэ лэжьыгъэм и IэмалыфIхэм ящыщ а Iуэху бгъэдыхьэкIэм щыхьэт техъуэ зэхыхьэ гуапэ куэд къыщызэрагъэпэщ еджапIэм.
Зи илъэс 90 юбилейр мы гъэм зыгъэлъапIэ курыт школым, балигъ гъащIэм, щIэныгъэм я гъуэгу за-хуэхэм ныбжьыщIэхэр тегъэувэныр, абыхэм гъэсэныгъэ екIу яхэлъхьэныр зыгъэнэхъапэ IуэхущIапIэм, ехъулIэныгъэщIэхэр иджыри зыIэригъэхьэну ди гуапэщ. ЩIэблэм я гъуэгугъэлъагъуэу, унэтIакIуэу щыт егъэджакIуэхэми абыхэм я унафэщIми я пщIэм хэхъуэ зэпыту щрырет.
КЪАРДЭН Маритэ.
